SL Uradni list Evropske unije C 320/13

MNENJE SVETA

z dne 5. julija 2004

o konvergenčnem programu Malte, 2004–2007

(2004/C 320/07)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1466/97 z dne 7. julija 1997 o okrepitvi nadzora nad proračunskim stanjem ter o nadzoru in usklajevanju gospodarskih politik (1), zlasti člena 9(2) Uredbe,

ob upoštevanju priporočila Komisije,

po posvetovanju z Ekonomsko-finančnim odborom –

PODAL NASLEDNJE MNENJE:

Svet je 5. julija 2004 preučil konvergenčni program Malte, ki zajema obdobje od leta 2004 do 2007. Program se le delno sklada z zahtevami po podatkih iz pregledanega in popravljenega „kodeksa ravnanja o vsebini in obliki programov stabilnosti in konvergenčnih programov“. Zlasti podatki o BDP in njegovih sestavnih delih še niso popolnoma usklajeni s standardi ESA95. To ovira primerjavo med različnimi deli programa.

Proračunska strategija, ki je podlaga programa, stremi k zmanjšanju javnofinančnega primanjkljaja pod 3 % BDP že do leta 2006, z naslednjimi vmesnimi cilji: 5,2 % BDP leta 2004, 3,7 % BDP leta 2005 in 2,3 % BDP leta 2006, tako da bo na koncu programskega obdobja padel na 1,4 % BDP. Program napoveduje občutno izboljšanje primarnega salda, ki naj bi se po pričakovanjih iz primanjkljaja 1,4 % BDP leta 2004 spremenil v presežek 2,2 % v letu 2007. Vzporedno program za leto 2005 predvideva preobrat trenda rastočega deleža javnega dolga v BDP, ki bo tako na koncu programskega obdobju padel na 70,4 %.

Proračunsko strategijo podpira sveženj ukrepov za nadzor in racionalizacijo porabe ter, kar se tiče prihodkov, za izogibanje davčnim utajam. Učinki ukrepov, potrebnih za doseg ciljev, v programu niso v celoti vrednostno opredeljeni. Kar se tiče odhodkov, se bo sedanja poraba po napovedih zmanjšala za 3 odstotne točke BDP, in sicer z zadrževanjem rasti plač v javnem sektorju in drugih sedanjih odhodkov, prestrukturiranjem podjetij javnega sektorja in postopnim zmanjševanjem subvencij za ladjedelniško industrijo. Po pričakovanjih naj bi v času trajanja programa za več kot 2,5 odstotne točke BDP upadli tudi odhodki za investicije, saj so trenutno v teki enkratni projekti, ki bodo kmalu zaključeni. Vendar pa bodo javne investicije ostale nad 4 % BDP.

Na podlagi trenutno dostopnih informacij se zdi, da makroekonomski scenarij, ki je podlaga programa, odraža verjetna predvidevanja rasti. Vendar pa zaradi možne previsoke ocenitve nominalnega BDP na osnovi ESA95 in izpostavljenosti malteškega gospodarstva zunanjim šokom obstaja še nekaj negotovosti.

Čeprav program predvideva zmanjšanje primanjkljaja pod referenčno vrednostjo 3 % v letu 2006, nato pa nadaljnje upadanje, bi bili ti cilji lahko neskladni z uravnoteženim proračunskim stanjem v času trajanja programa.

Pot konsolidacije predvideva drastično zmanjšanje primanjkljaja, ki se glede na manevrski prostor zaradi zaključka nekaterih investicijskih projektov zdi uresničljivo. Vseeno pa uresničitev te poti konsolidacije od malteških oblasti zahteva odločna prizadevanja. Poleg tega nedavna revizija realne rasti BDP za leto 2003 morda kaže na nevarnost za obrat navzdol.

Zato proračunska usmeritev iz programa morda ne bo zadostna za zmanjšanje primanjkljaja pod prag 3 % BDP do leta 2006. Tudi gibanje deleža javnega dolga bo zaradi omenjene nevarnosti za obrat navzdol morda manj ugodno od napovedi.

Kar se tiče dolgoročne vzdržnosti se Malta sooča z nevarnostjo proračunske neuravnoteženosti zaradi napovedanih stroškov v zvezi s staranjem prebivalstva. Zagotovitev ustreznega primarnega presežka v srednjeročnem obdobju je skupaj z izvajanjem dodatnih ukrepov za zaustavitev dviga stroškov, povezanih s staranjem prebivalstva (zlasti z zdravstvenim varstvom), ključnega pomena za doseg vzdržne osnove javnih financ.

Na podlagi priporočil Komisije in v skladu s členom 104(6) Pogodbe je Svet 5. julija 2004 sklenil, da ima Malta čezmerni javnofinančni primanjkljaj in skladno s členom 104(7) pripravil priporočila s strateškimi nasveti za Malto z namenom, da se to stanje odpravi.

Ključne napovedi iz konvergenčnega programa Malte

2003 2004 2005 2006 2007 Realna rast BDP (%) – 1,7 1,1 1,7 2,1 2,1 Rast zaposlenosti (%) – 0,8 0,8 0,7 0,7 0,7 RPI inflacija - glede na indeks cen življenjskih potrebščin (%) 1,3 3,4 2,1 2,1 2,1 Dejanski javnofinančni saldo (% BDP) – 9,7 – 5,2 – 3,7 – 2,3 – 1,4 Stanje javnega bruto dolga (% BDP) 72,0 72,1 72,4 70,5 70,4

(1) UL L 209, 2.8.1997, str. 1. Dokumenti, ki se omenjajo v tem besedilu, se nahajajo na spletni strani

http://europa.eu.int/comm/economy_finance/about/activities/sgp/main_en.htm